Document ID: 32007R0508

A TANÁCS 508/2007/EK RENDELETE
(2007. május 7.)
a finomítóüzemeknek a 2006/2007., a 2007/2008. és a 2008/2009. gazdasági évben történő ellátására szánt nyers nádcukor Bulgáriába és Romániába irányuló behozatalára vonatkozó vámkontingensek megnyitásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére,
mivel:
(1)
A cukorágazat piacának közös szervezéséről szóló, 2006. február 20-i 318/2006/EK tanácsi rendelet (1) 29. cikkének (1) bekezdése meghatározza a finomításra szánt cukor szokásos ellátási szükségletét a Közösség tekintetében. Ezt a rendelkezést a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelet, a cukorágazat piacának közös szervezéséről szóló 318/2006/EK rendelet, és a Közösségen belül a cukoripar szerkezetátalakítására szolgáló ideiglenes rendszer megállapításáról szóló 320/2006/EK rendelet Bulgária és Románia Európai Unióhoz történő csatlakozása tekintetében történő kiigazításáról szóló, 2006. december 19-i 2011/2006/EK tanácsi rendelet (2) módosította annak érdekében, hogy a 2006/2007., a 2007/2008. és a 2008/2009. gazdasági évekre előírja a szokásos ellátási szükséglet elosztását, Bulgáriának 198 748 tonnát, Romániának pedig 329 636 tonnát.
(2)
A Bulgáriában és Romániában működő, kizárólag cukorfinomítással foglalkozó üzemek nagymértékben támaszkodnak az egyes harmadik országok hagyományos beszállítóitól származó nyersnádcukor-behozatalra.
(3)
Annak érdekében, hogy elkerülhető legyen a Bulgáriában és Romániában működő, kizárólag cukorfinomítással foglalkozó üzemek nyersnádcukor-ellátásának megszakadása, szükségesnek bizonyul vámkontingensek megnyitása az ilyen cukor harmadik országokból származó, e tagállamokba irányuló behozatalára azon gazdasági évek tekintetében, amelyekre vonatkozóan sor került a szokásos ellátási szükséglet tagállamok közötti elosztására.
(4)
Az e rendelettel megnyitott vámkontingensekkel kapcsolatban kiállított behozatali engedélyeket a Bulgáriában és Romániában működő, kizárólag cukorfinomítással foglalkozó, elismert üzemek számára kell fenntartani.
(5)
Az e rendelettel megnyitott vámkontingensek keretében történő behozatalra alkalmazandó behozatali vámok összegét olyan szinten kell rögzíteni, amely biztosítja a tisztességes versenyt a Közösség cukorpiacán, de amely nem korlátozza a Bulgáriába és Romániába irányuló behozatalt. Figyelembe véve, hogy az e vámkontingensek keretében történő behozatal bármely harmadik országból kiindulhat, helyénvaló ezért az importterhek szintjét tonnánként 98 euróban rögzíteni, amely a 2006/2007., a 2007/2008. és a 2008/2009. gazdasági évekre a bizonyos vámkontingensek és kedvezményes megállapodások szerinti cukorágazati termékek behozatalára és finomítására vonatkozó részletes alkalmazási szabályok megállapításáról szóló, 2006. június 28-i 950/2006/EK bizottsági rendelet (3) 24. cikke szerint a CXL engedményes cukorra megállapított szintnek felel meg.
(6)
Az e rendelettel megnyitott vámkontingensek ellenőrzése és kezelése egy későbbi szakaszban szükségessé teheti a behozatali engedély iránti kérelmek és a behozatali engedélyek tartalmára vonatkozóan meghatározott követelmények kiigazítását. Annak érdekében, hogy a megváltozott piaci feltételek figyelembevétele érdekében meg lehessen tenni a szükséges kiigazításokat, a Bizottságot fel kell hatalmazni e rendelet 3. cikke (3) bekezdésének módosítására.
(7)
Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat (4) értelmében kell elfogadni,
ELFOGADTA EZT A RENDELETET:
1. cikk
A finomításra szánt nyers nádcukor behozatalára vonatkozó vámkontingensek megnyitása
(1) A 2006/2007. gazdasági év tekintetében összesen 396 288 tonnának megfelelő, fehércukor-egyenértékben kifejezett vámkontingens megnyitására kerül sor a 1701 11 10 KN-kód alá tartozó, finomításra szánt nyers nádcukor bármely harmadik országból való behozatalára, 98 EUR/tonna mértékű vám megfizetése mellett.
Az importálandó mennyiség a következőképpen oszlik meg:
-
Bulgária: 149 061 tonna,
-
Románia: 247 227 tonna.
(2) A 2007/2008. és a 2008/2009. gazdasági év mindegyike tekintetében összesen 528 384 tonnának megfelelő, fehércukor-egyenértékben kifejezett vámkontingens megnyitására kerül sor a 1701 11 10 KN-kód alá tartozó, finomításra szánt nyers nádcukor bármely harmadik országból való behozatalára, 98 EUR/tonna mértékű vám megfizetése mellett.
Az importálandó mennyiség a következőképpen oszlik meg az egyes gazdasági évek tekintetében:
-
Bulgária: 198 748 tonna,
-
Románia: 329 636 tonna.
(3) Az (1) és a (2) bekezdésben előírt, tonnánként 98 EUR-t jelentő vámot a 318/2006/EK rendelet I. mellékletének III. pontjában meghatározott, szabványos minőségű nyerscukorra kell alkalmazni.
Amennyiben az importált nyerscukor polarimetriás mérése eltérést mutat 96 foktól, a 98 euro/tonna mértékű vámot adott esetben a megállapított fokbeli eltérés tizedeire számított 0,14 %-kal növelni vagy csökkenteni kell.
(4) Az (1) és a (2) bekezdésben előírt vámkontingensek keretében importált mennyiségekhez az I. mellékletben említett tételszámot kell rendelni.
2. cikk
A 950/2006/EK rendelet alkalmazása
Az e rendelettel megnyitott, cukorbehozatalra vonatkozó vámkontingensekre a 950/2006/EK rendeletben megállapított, a behozatali engedélyekre és a szokásos ellátási szükségletekre vonatkozó szabályokat kell alkalmazni, ha ennek a rendeletnek a 3. cikke másként nem rendelkezik.
3. cikk
Behozatali engedélyek
(1) Az 1. cikkben említett mennyiségekre vonatkozó behozatali engedély iránti kérelmeket Bulgária, illetve Románia illetékes hatóságainak kell benyújtani.
(2) A behozatali engedély iránti kérelmeket kizárólag a Bulgária és Románia területén székhellyel rendelkező és kizárólag cukorfinomítással foglalkozó, a 318/2006/EK rendelet 17. cikkének megfelelően elismert üzemek nyújthatják be.
(3) A behozatali engedély iránti kérelmeken és az engedélyeken a következő bejegyzéseket kell feltüntetni:
a)
a 17. és 18. rovatban: a nyerscukor fehércukor-egyenértékben kifejezett mennyiségét, amely nem haladhatja meg az 1. cikk (1) és (2) bekezdéseiben Bulgária, illetve Románia esetében megadott mennyiséget;
b)
a 20. rovatban: a vonatkozó gazdasági évet és a II. melléklet A. részében szereplő bejegyzések legalább egyikét;
c)
a 24. rovatban (az engedélyek esetében): a II. melléklet B. részében szereplő bejegyzések legalább egyikét.
(4) Az e rendelet alapján kiállított behozatali engedélyek kizárólag a kiállító tagállamba irányuló behozatalokra érvényesek.
Ezek az engedélyek annak a gazdasági évnek a végéig érvényesek, amelyre vonatkozóan azokat kiállították.
(5) A Bizottság a 4. cikk (2) bekezdésében említett eljárással összhangban szükség esetén módosíthatja az e cikk (3) bekezdésének rendelkezéseit.
4. cikk
Cukorpiaci Irányítóbizottság
(1) A Bizottságot a Cukorpiaci Irányítóbizottság segíti.
(2) Az e bekezdésre történő hivatkozáskor az 1999/468/EK határozat 4. és 7. cikkét kell alkalmazni.
(3) Az 1999/468/EK határozat 4. cikkének (3) bekezdésében meghatározott időtartam egy hónap.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. május 7-én.

Labels: 3
17
18